CELEX: 32015R0310
Language: hu
Date: 2015-02-26 00:00:00
Title: A Bizottság (EU) 2015/310 végrehajtási rendelete ( 2015. február 26. ) az egységes európai égbolt keretében megvalósuló adatkapcsolat-szolgáltatásokra vonatkozó követelmények megállapításáról szóló 29/2009/EK rendelet módosításáról és a 441/2014/EU végrehajtási rendelet hatályon kívül helyezéséről  EGT-vonatkozású szöveg

27.2.2015   
            
            
               HU
            
            
               Az Európai Unió Hivatalos Lapja
            
            
               L 56/30
            
         A BIZOTTSÁG (EU) 2015/310 VÉGREHAJTÁSI RENDELETE
   (2015. február 26.)
   az egységes európai égbolt keretében megvalósuló adatkapcsolat-szolgáltatásokra vonatkozó követelmények megállapításáról szóló 29/2009/EK rendelet módosításáról és a 441/2014/EU végrehajtási rendelet hatályon kívül helyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Légiforgalmi Szolgáltatási Hálózat átjárhatóságáról szóló, 2004. március 10-i 552/2004/EK európai parlamenti és tanácsi rendeletre (átjárhatósági rendelet) (1) és különösen annak 3. cikke (1) és (5) bekezdésére,
   mivel:
   
               (1)
            
            
               A 29/2009/EK bizottsági rendelet (2) megállapítja a két pont közötti, levegő-föld adatkommunikációra épülő adatkapcsolat-szolgáltatások összehangolt bevezetéséhez szükséges követelményeket.
            
         
               (2)
            
            
               Léginavigációs szolgáltatók és üzemeltetők technikai problémákat jelentettek a 29/2009/EK rendelet alkalmazása során; különösen az adatkapcsolat-szolgáltatások („DLS”) működtetéséhez szükséges levegő-föld adatkapcsolat provider abort néven ismert megszakadásait („PA”, vagyis szolgáltató általi megszakítás), amelyek kívül esnek az elfogadható teljesítménykereteken. Ez okból egyes léginavigációs szolgáltatók már enyhítő intézkedéseket tettek azáltal, hogy a DLS-üzemet – úgynevezett „fehér listák” használatával – olyan légi járművekre korlátozták, amelyek fel vannak szerelve megfelelő repülőelektronikával, így enyhítve az adatkapcsolat-szolgáltatásban bekövetkező PA-k biztonsági kockázatát.
            
         
               (3)
            
            
               A Bizottság felkérésére az Európai Repülésbiztonsági Ügynökség (EASA) vizsgálatot (3) végzett, hogy felderítse az ezen technikai problémákat kiváltó okot vagy okokat, valamint ajánlásokat tegyen az azok megoldásához szükséges intézkedésekre. A vizsgálat feltárta, hogy a véletlenszerű PA-k nem egyetlen, megjósolható okra vezethetők vissza, hanem a rádiófrekvencia-környezethez és az adatkapcsolat-szolgáltatási infrastruktúra egyfrekvenciás megvalósításához kapcsolódó tényezők kombinációjára. Megállapították, hogy a véletlenszerű PA-k túlzottan magas aránya csökkenti a hálózat teljesítőképességét, ami potenciális veszélyt jelent a légi közlekedés biztonságára, mert növeli a pilóták és légiirányítók munkaterhét, valamint zavart okoz, ami a helyzetismeret elvesztését vonja maga után.
            
         
               (4)
            
            
               Az EASA arra a következtetésre jutott, hogy elfogadható szintű adatkapcsolati teljesítményt csak többfrekvenciás infrastruktúra létrehozásával lehet elérni, amelyet a rádiófrekvenciás interferenciák megelőzésére is optimalizálni kell. Javasolta egy akcióterv kidolgozását és végrehajtását az azonosított műszaki problémák további kivizsgálására és a szükséges műszaki megoldások validálására. Ezekhez az intézkedésekhez viszont időre van szükség, ezért az EASA javasolta a 29/2009/EK rendelet alkalmazási idejének és az abban foglalt határidőknek felülvizsgálatát. Az EASA azt is javasolta, hogy az akcióterv végrehajtását lehetőleg a 409/2013/EU bizottsági végrehajtási rendeletben (4) említett üzemeltetési vezető végezze.
            
         
               (5)
            
            
               Ezenfelül, kifejezetten a 29/2009/EK rendelet szerinti DLS-üzemnek a légi közlekedés biztonságát érintő vonatkozásairól az EASA 2014. május 23-án kiadta a 2014-14 sz. biztonsági tájékoztató hírlevelet (Safety Information Bulletin), amely javasolja az adatkapcsolatról a hangkapcsolatra való visszatérést gyakori PA-előfordulások esetén.
            
         
               (6)
            
            
               Az EASA-ajánlásokkal összhangban a Bizottság utasította a SESAR közös vállalkozást, hogy dolgozzon ki egy munkatervet az azonosított problémák további kivizsgálására és az EASA által ajánlott intézkedések végrehajtására. A SESAR közös vállalkozás által bemutatott munkaterv a tanulmányok és – különösen a földi adatkapcsolati infrastruktúra problémáival, illetve a légi műszaki megoldások megtalálásával és validálásával kapcsolatos – enyhítő intézkedések két fázisát tartalmazza. Az előzetes eredmények és enyhítő intézkedések 2016-ra várhatók, a további validálás még két évet vehet igénybe.
            
         
               (7)
            
            
               Ezért, különösen a telepített DLS infrastruktúra teljesítményében megfigyelhető hiányok és műszaki nehézségek miatt, amelyek már bizonyos enyhítő intézkedések bevezetését eredményezték, és ezeknek a repülésbiztonságra gyakorolt esetleges negatív hatásai miatt, valamint figyelembe véve, hogy az ezek azonosítását és javítását célzó tanulmányok és intézkedések előreláthatóan 2018 folyamán fejeződnek be, a 29/2009/EK rendelet alkalmazását el kell halasztani.
            
         
               (8)
            
            
               Ugyancsak a (7) preambulumbekezdésben említett okok miatt, valamint azért, hogy a 29/2009/EK rendeletben meghatározott követelmények következetesek maradjanak, az említett rendeletben foglalt egyes határidőket is módosítani kell.
            
         
               (9)
            
            
               Hogy az előírt validált földi DLS-potenciálra épülő adatkapcsolat-szolgáltatásokat nyújtani és működtetni lehessen, a 29/2009/EK rendelet I. mellékletének A. és B. részében meghatározott légterekhez tartozó földi berendezésekre vonatkozó követelmények alkalmazási időit úgy kell módosítani, hogy biztosítsák a földi infrastruktúra rendelkezésre állását 24 hónappal a légi oldalra vonatkozó követelmények alkalmazási ideje előtt. Az említett melléklet B. részében meghatározott légterekért felelős tagállamok azonban már hosszabb időt kaptak a szükséget földi DLS infrastruktúra megvalósítására. Ezért a továbbiakban nem indokolt az alkalmazás ideje szempontjából különbséget tenni az említett melléklet A. és B. részében meghatározott légterek között.
            
         
               (10)
            
            
               Ezen felül azt az időpontot is ki kell igazítani, amikortól az üzemeltetőknek biztosítaniuk kell, hogy az érintett légi járművek a 29/2009/EK rendelet II. melléklete szerint képesek legyenek működtetni a DLS-t, hogy az megfeleljen az említett rendelet módosított alkalmazási idejének. Továbbá, a DLS működtetésének képességére vonatkozó követelmény szempontjából a továbbiakban nem indokolt különbséget tenni a légi járművek között az egyedi légialkalmassági bizonyítványaik dátuma alapján. Az egyes légijármű-kategóriákra vonatkozó mentességeket e követelmény alól, valamint az új szállítási módra, az állami légi járművekre vonatkozó külön szabályt fenn kell tartani, és a vonatkozó időpontokat ki kell igazítani, hogy ezen szabályok továbbra is érvényesülhessenek a gyakorlatban. Csak az első alkalommal 2014. január 1-je előtt kibocsátott egyedi légialkalmassági bizonyítvánnyal ellátott és a vonatkozó Eurocae-dokumentumok egyikében szereplő követelmények alapján tanúsított adatkapcsolati berendezéssel felszerelt légi járművekre vonatkozó mentességekre kell, a módosításukat indokoló világos és meggyőző adatok hiányában – legalábbis egyelőre – fenntartani a jelenlegi időpontokat.
            
         
               (11)
            
            
               Az e rendeletben meghatározott intézkedések, különösen a 29/2009/EK rendelet alkalmazási idejének módosítása – feltételezve, hogy a légi közlekedés biztonságával kapcsolatosan esetleg felmerülő problémákat megfelelően kezelik –, nem érintik a léginavigációs díjaknak a 391/2013/EU bizottsági végrehajtási rendelet (5) 16. cikke szerinti modulációjának lehetőségét vagy a légiforgalomáramlás-szervezési (ATFM) résidőknek a 255/2010/EU bizottsági rendelet (6) szerinti kiosztását annak figyelembevételével, hogy egyes üzemeltetők már felszerelhették, vagy önkéntes alapon a rendelet módosított alkalmazási ideje előtt fel fogják szerelni légi járműveiket DLS üzemeltetési lehetőséggel, és hogy egyes légiforgalmi szolgáltatók már létrehoztak földi DLS infrastruktúrát.
            
         
               (12)
            
            
               A 441/2014/EU bizottsági végrehajtási rendelet (7) értelmében a horvát légteret is fel kell venni azon légterek közé, amelyekre a 29/2009/EK rendeletet alkalmazni kell. A 441/2014/EU végrehajtási rendeletet azonban csak 2016. február 5-től kell alkalmazni. Figyelembe véve a 29/2009/EK rendelet jelenlegi módosítását, a 441/2014/EU végrehajtási rendeletet az egyértelműség érdekében hatályon kívül kell helyezni, és az abban a rendeletben foglalt módosításokat be kell építeni e rendeletbe.
            
         
               (13)
            
            
               A 29/2009/EK rendeletet ezért ennek megfelelően módosítani kell.
            
         
               (14)
            
            
               Az e rendeletben előírt intézkedések összhangban vannak az egységes égbolttal foglalkozó, az 549/2004/EK európai parlamenti és tanácsi rendelet (8) 5. cikke által létrehozott bizottság véleményével,
            
         ELFOGADTA EZT A RENDELETET:
   1. cikk
   A 29/2009/EK rendelet a következőképpen módosul:
   
               1.
            
            
               Az 1. cikk (3) bekezdésének helyébe a következő szöveg lép:
               „(3)   Ez a rendelet az általános légi forgalomban műszeres repülési szabályok szerint üzemelő valamennyi légi járműre alkalmazandó az I. melléklet A. és B. részében meghatározott FL 285 feletti légtérben.”;
         
               2.
            
            
               A 3. cikk (2), (3), (4) és (5) bekezdése helyébe a következő szöveg lép:
               „(2)   A (3) bekezdésben foglaltak sérelme nélkül, az üzemeltetők biztosítják, hogy az 1. cikk (3) bekezdésében említett repülést végrehajtó légi járművek 2020. február 5-től rendelkezzenek a II. mellékletben meghatározott adatkapcsolat-szolgáltatások működtetéséhez szükséges feltételekkel.
               (3)   A (2) bekezdés nem alkalmazandó a következőkre:
               
                           a)
                        
                        
                           az első alkalommal 2014. január 1-je előtt kibocsátott egyedi légialkalmassági bizonyítvánnyal ellátott és a III. melléklet 10. pontjában meghatározott Eurocae-dokumentumok egyikében szereplő követelmények alapján tanúsított adatkapcsolati berendezéssel felszerelt légi járművekre;
                        
                     
                           b)
                        
                        
                           az első alkalommal 2003. december 31. előtt kibocsátott egyedi légialkalmassági bizonyítvánnyal ellátott, és az üzemelésüket az 1. cikk (3) bekezdésében meghatározott légtérben 2022. december 31. előtt befejező légi járművekre;
                        
                     
                           c)
                        
                        
                           az állami légi járművekre;
                        
                     
                           d)
                        
                        
                           az 1. cikk (3) bekezdésében meghatározott légtérben tesztelési, átadási vagy karbantartási célokból repülést végző vagy a III. melléklet 1. pontjában és a 216/2008/EK rendeletben és végrehajtási szabályaiban előírt minimálisan szükséges berendezések alkalmazandó listáján (MEL) meghatározott feltételek mellett ideiglenesen üzemen kívüli adatkapcsolati rendszerelemekkel rendelkező légi járművekre.
                        
                     (4)   Azok a tagállamok, amelyek úgy határoznak, hogy a 2019. január 1. után üzembe helyezett, új állami szállító légi járműveken a nem kifejezetten katonai műveletekkel kapcsolatos követelmények körébe tartozó szabványok alapján megteremtik az adatkapcsolat-felvételének lehetőségét, biztosítják, hogy az említett légi járművek rendelkezzenek a II. mellékletben meghatározott adatkapcsolat-szolgáltatások működtetéséhez szükséges feltételekkel.”;
         
               3.
            
            
               A 15. cikk második bekezdésében a „2013. február 7.” szövegrész helyébe a „2018. február 5.” szöveg lép.
            
         
               4.
            
            
               Az I. melléklet B. része a „— Warszawa FIR,” sor után a következő sorral egészül ki: „— Zagreb FIR,”.
            
         2. cikk
   A 441/2014/EU végrehajtási rendelet hatályát veszti.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. február 26-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 96., 2004.3.31., 26. o.
   
   
      (2)  A Bizottság 2009. január 16-i 29/2009/EK rendelete az egységes európai égbolt keretében megvalósuló adatkapcsolat-szolgáltatásokra vonatkozó követelmények megállapításáról (HL L 13., 2009.1.17., 3. o.).
   
      (3)  Az Európai Repülésbiztonsági Ügynökség „Műszaki problémák a 29/2009/EK rendelet alkalmazása során” c. jelentése, 1.1 verzió, 2014.4.23., a dokumentum hivatkozási száma: 2014_03_24_E4_D_51431_REP_DLS_1.1
   
      (4)  A Bizottság 2013. május 3-i 409/2013/EU végrehajtási rendelete a közös projektek meghatározásáról, az európai légiforgalmi szolgáltatási főterv irányítási struktúrájának létrehozásáról, valamint a főterv kivitelezését támogató ösztönzők megállapításáról (HL L 123., 2013.5.4., 1. o.).
   
      (5)  A Bizottság 2013. május 3-i 391/2013/EU végrehajtási rendelete a léginavigációs szolgálatok közös díjszámítási rendszerének létrehozásáról (HL L 128., 2013.5.9., 31. o.).
   
      (6)  A Bizottság 2010. március 25-i 255/2010/EU rendelete a légiforgalomáramlás-szervezésre vonatkozó közös szabályok megállapításáról (HL L 80., 2010.3.26., 10. o.).
   
      (7)  A Bizottság 2014. április 30-i 441/2014/EU végrehajtási rendelete az egységes európai égbolt keretében megvalósuló adatkapcsolat-szolgáltatásokra vonatkozó követelmények megállapításáról szóló 29/2009/EK bizottsági rendelet módosításáról (HL L 130., 2014.5.1., 37. o.).
   
      (8)  Az Európai Parlament és a Tanács 2004. március 10-i 549/2004/EK rendelete az egységes európai égbolt létrehozására vonatkozó keret megállapításáról (keretrendelet) (HL L 96., 2004.3.31., 1. o.).